PSรุกงานนอกรับทรัพย์ปี’55
พฤกษาฯ รับปีนี้รายได้ต่างประเทศต่ำเป้าอื้อ รอเก็บเกี่ยวปีหน้า ลุยอินเดียเฟส 2 มูลค่า 1,600-2,000 ล้านบาท เน้นบ้านเดี่ยว
23 ส.ค. 2554

พฤกษาฯ รับปีนี้รายได้ต่างประเทศต่ำเป้าอื้อ รอเก็บเกี่ยวปีหน้า ลุยอินเดียเฟส 2 มูลค่า 1,600-2,000 ล้านบาท เน้นบ้านเดี่ยว 
นายสมบูรณ์ วศินชัชวาล ผู้ช่วยกรรมการผู้จัดการ สายงานบัญชีและการเงิน บริษัท พฤกษาเรียลเอสเตท (PS) เปิดเผยว่า ผลการดำเนินงานในปี 2554 บริษัทจะมีรายได้จากต่างประเทศประมาณ 1,200-1,500 ล้านบาท ซึ่งต่ำกว่าเป้าหมายที่ตั้งไว้ที่ 4,500 ล้านบาท เนื่องจากมีหลายโครงการงานก่อสร้างล่าช้า ขณะที่รายได้รวมทั้งปีอยู่ที่ 2 หมื่นล้านบาท
ปัจจุบันบริษัทเตรียมแผนลงทุนโครงการเฟส 2 ที่เมืองบังกาลอร์ ประเทศอินเดีย มูลค่าโครงการประมาณ 1,600-2,000 ล้านบาท แต่ต้องปรับเป็นบ้านเดี่ยวเพิ่มขึ้น เพราะลูกค้ามีความต้องการมากกว่าทาวน์เฮาส์ บริษัทจึงต้องเริ่มขอใบอนุญาตการก่อสร้างใหม่ คาดว่าจะซื้อที่ดินในปีนี้ และเริ่มการก่อสร้างในปี 2555 
อย่างไรก็ดี บริษัทได้เพิ่มทุนในบริษัทย่อยในอินเดียแล้ว 200 ล้านบาท หลังเห็นโครงการแรกทั้งหมด 438 ยูนิต และขายได้แล้วจำนวน 210 ยูนิต คิดเป็นมูลค่า 500 ล้านบาท 
สำหรับโครงการที่เมืองมุมไบ คาดว่าจะเปิดขายได้ในไตรมาส 4 ขณะที่โครงการที่เกาะมัลดีฟส์ บริษัทตั้งเป้ายอดโอนในปีนี้ทั้งหมด 120 ยูนิต หรือคิดเป็นมูลค่ารวม 500 ล้านบาท และโครงการในเวียดนาม คาดว่าจะเปิดขายในช่วงครึ่งปีหลังนี้ได้